**DEDDF GWASANAETHAU CYMDEITHASOL A LLESIANT (CYMRU) 2014**

**GWEITHGAREDD**

## Gorchmynion Amddiffyn a Chynorthwyo Oedolion

## Gweithredu'n annibynnol

1. Pam fod angen i swyddogion awdurdodedig fod yn barod i herio ac yn gallu gwneud hynny?

|  |
| --- |
| Awgrym o ateb:  Mae swyddogion awdurdodedig yn cael eu hawdurdodi gan yr awdurdod. Mae canllawiau’r gorchymyn amddiffyn a chynorthwyo oedolyn yn datgan eu bod yn gweithredu ar ran yr awdurdod lleol, fodd bynnag mae ganddyn nhw rywfaint o ymreolaeth.  *1.6 Bydd angen i awdurdodau lleol fod yn glir pwy sydd â’r cyfrifoldeb i weithredu ar ran yr awdurdod a gallu darparu tystiolaeth o awdurdodiad.*  *1.8 Mae’n hanfodol bod gan ‘swyddog awdurdodedig’ rywfaint o ymreolaeth ac yn gallu rheoli achos arbennig o ddydd i ddydd yn annibynnol.*  Mae’n debyg y bydd cyfranogwyr wedi trafod y manteision o fod yn annibynnol megis: gweithredu i wirio grym awdurdod lleol; edrych ar bethau yn wrthrychol; heb fod ag unrhyw gysylltiad â’r achos o ran bod mewn perthynas â’r sawl yr honnir ei fod/ei bod wedi cyflawni’r drosedd; gweithredu i gynnal hawliau dinasyddion a hawliau dynol.  Gallai fod yn ddefnyddiol i gymharu’r rôl gyda rôl Ymarferwr Cymeradwy Iechyd Meddwl o dan Ddeddf Iechyd Meddwl 1983 fel y’i diwygiwyd. Mae Ymarferwyr Cymeradwy Iechyd Meddwl yn gweithredu fel pobl broffesiynol annibynnol sy’n cynnal asesiadau a rhoi eu barn broffesiynol. Mae hyn yn gweithredu fel gwiriad a chlorian ochr yn ochr â meddygon. Ni all meddygon fod yn Ymarferwyr Cymeradwy Iechyd Meddwl. Hefyd rôl Aseswyr Budd Pennaf (BIA) (Best Interest Assessors) sy’n gwneud penderfyniadau er budd pennaf pobl.  Yn ôl y gyfraith, y swyddog awdurdodedig sy’n gwneud y cais ar ran yr awdurdod lleol. Yr ynad heddwch sy’n penderfynu a ganiateir y gorchymyn. Mae’n debygol y bydd awdurdodau lleol yn datblygu prosesau trefn lywodraethol o gwmpas y broses o wneud cais er mwyn sicrhau bod swyddogion awdurdodedig yn gweithredu’n gyfreithlon a bod cymorth ar gael iddyn nhw. Gallai fod yn ddefnyddiol i ofyn i’r cyfranogwyr drafod pa waith sydd wedi’i wneud o ran prosesau gorchymyn amddiffyn a chynorthwyo oedolyn er mwyn rhannu modelau o arferion da.  Er bod angen i swyddogion awdurdodedig allu herio’n briodol, rhaid iddyn nhw hefyd allu cydweithio a gweithio’n adeiladol gydag eraill. |